Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2019/C 273/07)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, amely az e közzététel napjától számított három hónapon belül tehető meg.

EGYSÉGES DOKUMENTUM

„SNEEM BLACK PUDDING”

EU-szám: PGI-IE-02353 – 2017.3.3.

OEM ( ) OFJ ( X )

1. Elnevezés

„Sneem Black Pudding”

2. Tagállam vagy harmadik ország

Írország

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A Sneem Black Pudding egy hagyományos, burok nélküli, (körülbelül 500 mm × 200 mm × 75–100 mm méretű) tálcán sütött véreshurka-szerű húskészítmény, amelyet rendszerint 500 g–1 kg-os kockákban vagy tömbökben árulnak. A vásárlók részére értékesített kész Sneem Black Pudding sötét vörösesbarna színű. A termék további főzés nélkül is fogyasztható.

A Sneem Black Pudding állaga lágy, a legtöbb ír véres hurkához képest szinte krémes, ettől kivételesen puhának érződik a szájban.

A Sneem Black Pudding előállításához az alábbi összetevőket használják, amelyek százalékos arányainak a következő tartományokba kell esniük:

— marha és/vagy bárányfaggyú – legalább 8 %, legfeljebb 15 %

— zabdara – legalább 20 %, legfeljebb 25 %

— hagyma – legalább 15 %, legfeljebb 25 %

— juh-, marha- vagy sertésvér – legalább 15 %, legfeljebb 25 %

— víz – legalább 15 %, legfeljebb 25 %

— fűszerek – legalább 0,5 %, legfeljebb 2,5 %

A Sneem Black Pudding nem tartalmazhat mesterséges színezéket, ízesítőket, tömegnövelő szereket és tartósítószereket. Átlagos nedvességtartalma 75–80 %, egy 100 g-os adag átlagos tápértékadatai a következők:

— energia: 130–150 Kcal

— fehérje: 10–15 g

— szénhidrát: 10–15 g

— zsír: 4–7 g

— vas: 20 mg

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A Sneem Black Pudding előkészítésének és előállításának valamennyi műveletét zárt térben végzik, és azokat az egyenletes termékminőség biztosítása érdekében a meghatározott földrajzi területen, ellenőrzött körülmények között kell elvégezni.

A levágott állat vérét közvetlenül a földrajzi területen található, engedéllyel rendelkező vágóhídon veszik le, majd a helyszínen felcímkézett élelmiszer-tárolókba helyezve azonnal hűtik, így az a vágóhídon belül teljeskörűen nyomon követhető. A Sneem Black Pudding előállításához rendszerint juh-, marha- vagy sertésvért használnak.

A faggyút közvetlenül a földrajzi területen elhelyezkedő, engedéllyel rendelkező vágóhídon levágott állatokból nyerik ki. A bárányfaggyúhoz marhafaggyút adnak, ha a zsírtartalom alacsonyabb az átlagosnál (például ha a faggyút kora tavasszal született bárányból nyerik).

Ezt követően az egységes termékminőségnek és az összetevők egyenletes eloszlásának biztosítása érdekében pontosan lemérik, előkészítik és összekeverik, majd a faggyúval elkeverik a száraz összetevőket. A nedves összetevők hozzáadásával sűrű kása keletkezik.

Az összetevők e nedves keverékét ezután téglalap alakú tálcákra helyezik, mivel a terméknek nincs burka. A tálca körülbelül 500 mm hosszú, 200 mm széles és 75–100 mm mély.

A keveréket sütőben az alábbi két módon lehet elkészíteni:

— magas hőmérsékleten, rövid ideig (250 °C-on 2 órán át),

— alacsony hőmérsékleten, hosszú ideig (100 °C-on 6 órán át).

Az elkészült terméket szobahőmérsékletűre (körülbelül 15 °C-ra) hűtik, mielőtt 2–4 °C-ra dermesztenék. Mivel a termék csomagolatlan, teljesen természetes és nem tartalmaz mesterséges adalékanyagot és tartósítószert, eltarthatósági ideje viszonylag rövid, 14–21 nap. A kész Sneem Black Puddingot többnyire 500 g és 1 kg közötti tömegű kockákra vagy tömbökre vágják.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

A Sneem Black Puddingként árult termék címkéjén, csomagolásán és promóciós anyagain az alábbi logót kell feltüntetni:

4. A földrajzi terület tömör meghatározása

A Sneem Black Pudding előállításának földrajzi területe a Kerry megyéhez tartozó Iveragh-félszigeten fekvő Sneem falu. Földrajzi koordinátái a következők: é. sz. 51° 50′ 00″, ny. h. 9° 54′ 00″.

5. Kapcsolat a földrajzi területtel

A termék és előállításának területe közötti okozati összefüggés alapja a termék hírneve, amely Sneemből való eredetére és az előállításával foglalkozó hentesekre vezethető vissza.

A Sneem Black Pudding jelenlegi formájában történő előállítása az 1950-es évek elejére nyúlik vissza, amikor Írország gazdasági nehézségekkel küzdött. A gazdasági csapás idején a gazdáknak az állat minden egyes részét fel kellett használniuk, többek között a friss vért és a faggyút is. Regina Sexton erről így ír az Irish Examinerben 2005 februárjában megjelent cikkében: „a friss »blood pudding« Írország egyik legrégibb terméke”, a Sneem Black Pudding pedig egyike azon néhánynak, amely máig fennmaradt.

A faggyú hagyományosan szinte minden ír véreshurka-készítmény része, a Sneem Black Pudding esetében pedig a zsírtartalom növelésében, valamint az állag és a szájérzet javításában kap szerepet. A faggyú olvadáspontja 45–50 °C, ami azt jelenti, hogy a termék elkészítésekor könnyen használható szilárd formájában. A faggyú magas kalóriatartalmának köszönhetően a Sneem Black Pudding ideális étel télen.

A sneemi hentesek az 1950-es évek óta gyártják és árulják termékeiket, a Sneem Black Pudding ezen a néven azóta kerül forgalomba. A hentesek közös megegyezéssel a Sneem Black Pudding elnevezés használata mellett döntöttek, és mindig törekedtek az előállítás magas színvonalának fenntartására, valamint arra, hogy megőrizzék a termék Kerry megye déli részéből származó örökségét. A sneemi hentesek hozzáértésének és tapasztalatának köszönhető, hogy a faluban ilyen régi hagyománya van a kiváló minőségű Sneem Black Pudding előállításának. Ennek következtében a Sneem Black Pudding ízével és minőségével vált híressé, és ma Írországban az egyik legjobb ínyenchurkaként tartják számon.

Sneem egy kevésbé szembeötlő oknál fogva is más. A helyi kisipari vágóhidaknak az elmúlt évtizedekben végrehajtott racionalizálása folytán igen szokatlan, hogy egy ilyen méretű faluban két engedéllyel rendelkező vágóhíd működjön egymáshoz ilyen közel, és ez is a Sneem Black Pudding folyamatos előállításának a következménye.

A black pudding egyértelműen a tradicionális ír reggeli egyik állandó étele. A Sneem Black Pudding jellege azonban szokatlan a „black pudding” ágazatában, ahogy arra Carla Blake is rámutatott 1995 júliusában az Irish Examiner gazdálkodási rovatában, ahol arról számol be, hogy a Sneem Black Pudding a legfinomabb „black pudding”, amit valaha kóstolt, ugyanakkor meglehetősen szokatlan is, mivel különbözik a hagyományos karikára vágott hurkától. Erre utal a Black Pudding Club weboldala is az alábbi kijelentéssel: „A Kerryben előállított »black puddingot« hagyományosan sütőben tálcán sütik, majd kockákra vágják. Úgy talán tíz évvel ezelőttig az egyetlen általunk ismert, kocka alakú tömbökben kapható »black pudding« a […] és a Sneem Black Pudding volt. A kocka forma az elmúlt években népszerűvé vált, a »black pudding« esetében azonban még mindig messze a hurka forma a leggyakoribb.”

A vásárlók részére értékesített késztermék színe sötét vörösesbarna, állaga lágy, a legtöbb ír véres hurkához képest szinte krémes, amitől a termék kivételesen puhának érződik a szájban. Más ír véres hurkáknál a hagyma és a zabdara jól látható a termék felvágásakor, és elfogyasztásakor a szájban is érződik. Lucinda O’Sullivan, Írország egyik legolvasottabb gasztronómiai és vendéglátási kritikusa a következőképp vélekedik a Sunday Independent hasábjain 2001. októberben megjelent, a Kenmare Park Hotelt értékelő írásában: „az előételnek felszolgált Sneem Black Pudding selymesen lágy volt […] és teljesen más, mint amit a szupermarketekben árulnak.”

Lucinda O’Sullivan a Sunday Independent hasábjain 2010 októberében a helyi élelmiszergyártókról írt cikkében a Sneem Black Puddingról megjegyzi, hogy „ez a Black Pudding recept meglehetősen eltér minden mástól”. Ez a kijelentés nagy jelentőséggel bír, mivel elismeri az előállítók által szigorúan betartott hagyományos recept alapelveinek létjogosultságát és azt, hogy a Sneem Black Pudding elkészítésének módja és stílusa egyedi.

A turisztikai szezon fontos időszak volt a helyi vállalkozásoknak, ez alól a Sneem Black Puddingot készítő sneemi hentesek sem jelentettek kivételt, akik – ahogy arra Jean Sheridan utal az Irish Press napilapban 1975 augusztusában – „black pudding” hasábokat szeleteltek fel a külföldi látogatóknak, akik lelkesen vittek kóstolót az érdekes hurkából szuvenírként, vagy csak ezért, hogy felidézzék Kerry megye és Sneem ízeit.

A Sneem Black Pudding nélkülözhetetlen eleme a helyi élelmiszerpiacnak, de a termék és annak a sneemi területtel való kapcsolata országosan is ismert. Erről tanúskodik az Our Mountain Home weboldala is (http://sneemireland.com/wheretostay.html): „Megízlelheti a hagyományos házi készítésű ír reggelit is, amelynek része a híres Sneem Black Pudding […]”. Az ételt megemlíti az Irish Tourism weboldala is (http://blog.irishtourism.com/2019/01/10/best-food-in-ireland/): „A black és a white pudding leghíresebb változata Clonakiltyból származik, Kerryben pedig a rendkívül népszerű Sneem Black Puddinggal találkozhatunk. Hurka nem csak Írországban van, az itteni recept viszont rendkívül egyedi.”

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://www.agriculture.gov.ie/gi/pdopgitsg-protectedfoodnames/products/

(1) HL L 343., 2012.12.14., 1. o.